钦定古今图书集成/明伦汇编/人事典/第063卷 > 吕氏春秋 > 《知分篇》
## 钦定古今图书集成/明伦汇编/人事典/第063卷 > 吕氏春秋 > 《知分篇》

达士者达乎死生之分，达乎死生之分，则利害存亡
弗能惑矣。故晏子与崔杼盟而不变其义。延陵季子，
吴人，愿以为王而不肯，孙叔敖三为令尹而不喜，三
去令尹而不忧，皆有所达也。有所达，则物弗能惑。荆
有次非者，得宝剑于于，遂还反，涉江，至于中流，有两
蛟夹绕其船。次非谓舟人曰：“子尝见两蛟绕船，能两
活者乎？”船人曰：“未之见也。”次非攘臂袪衣，拔宝剑曰：
“此江中之腐肉朽骨也，弃剑以全己，余奚爱焉。”于是
赴江刺蛟，杀之，而复上船，舟中之人皆得活。荆王闻
之，仕之执圭。孔子闻之曰：“夫善哉！不以腐肉朽骨而
弃剑者，其次非之谓乎？”禹南省方，济乎江，黄龙负舟，
舟中之人，五色无主。禹仰视天而叹曰：“吾受命于天，
竭力以养人。生，性也；死，命也。余何忧于龙焉？龙俛耳，
低尾而逝，则禹达乎死生之分，利害之经也。凡人物
者，阴阳之化也；阴阳者，造乎天而成者也。天固有衰
嗛废伏，有盛盈蚠息；人亦有困穷屈匮，有充实达遂。
此皆天之容物理也，而不得不然之数也。古圣人不
以感私伤神，俞然而”以待耳。晏子与崔杼盟，其辞曰：
“不与公孙氏而与崔氏者，受此不祥。”崔杼不说，直兵
造胸，勾兵钩颈，谓晏子曰：“子变子言，则齐国吾与子
共之；子不变子言，则今是已。”晏子曰：“崔子！子独不为
夫《诗》乎？《诗》曰：‘莫莫葛藟，延于条枚。恺悌君子，求福不
回’。婴且可以回而求福乎？子惟之矣。”崔杼曰：“此贤者
不可杀也。”罢兵而去。晏子授绥而乘。其仆将驰，晏子
抚其仆之手曰：“安之毋失节！疾不必生，徐不必死，鹿
生于山，而命悬于厨，今婴之命有所悬矣，晏子可谓
知命矣。”命也者，不知所以然而然者也，人事智巧以
举错者，不得与焉。故命也者，就之未得，去之未失。国
士知其若此也，故以义为之决而安处之。